L 200/206
SL
Uradni list Evropske unije
29.7.2022
(326) Glede na navedeno Komisija ugotavlja, da znesek nadomestila, dodeljenega družbi Laziomar med podaljšanjem prvotne pogodbe, ni pripeljal do prekomernega nadomestila in da so izpolnjene veljavne zahteve iz oddelka 2.8 okvira za storitve splošnega gospodarskega pomena.
5.3.7 Prednostni privez (327) Člen 19-ter, odstavek 21, zakona iz leta 2009 jasno določa, da je bil prednostni privez potreben za zagotavljanje ozemeljske kontinuitete z otoki in v okviru obveznosti javne službe, ki jih izpolnjujejo družbe nekdanje skupine Tirrenia, vključno z družbo Laziomar.
Če družbe, ki so pooblaščene za obveznosti javne službe, ne bi imele prednostnega priveza, bi dejansko morale čakati, da pridejo na vrsto za pristanek, kar bi povzročilo zamude, to pa bi izničilo namen zagotavljanja zanesljive in praktične povezave za potrošnike.
Redni vozni redi so dejansko potrebni za izpolnjevanje potreb prebivalcev otokov po mobilnosti in prispevanje h gospodarskemu razvoju zadevnih otokov.
Glede na to, da so časi odhodov za poti, na katerih se opravlja javna storitev, določeni v pogodbi, je prednostni privez nujen za zagotavljanje, da pristanišča dodelijo priveze in časovni razpored privezov tako, da lahko izvajalec javne storitve izpolnjuje svoje obveznosti javne službe.
(328) Glede na navedeno Komisija meni, da je bil ta ukrep družbi Laziomar dodeljen, da bi lahko izvajala obveznosti javne službe, ki pomenijo resnično storitev splošnega gospodarskega pomena (glej oddelek 5.3.2).
Poleg tega je Italija potrdila, da se prednostni privez uporablja samo za storitve, ki se opravljajo v okviru sistema javnih storitev.
(329) Komisija je že podrobno ocenila združljivost storitve splošnega gospodarskega pomena in povezanega nadomestila za družbo Laziomar med podaljšanjem prvotne pogodbe (glej oddelke 5.3.2 do 5.3.6).
Zato meni, da lahko oceno združljivosti prednostnega priveza omeji na ugotavljanje, ali bi iz tega ukrepa lahko izhajalo prekomerno nadomestilo ali ne.
(330) Komisija meni, da bi bila morebitna denarna prednost pri prednostnem privezu omejena (glej uvodno izjavo 162).
Zato bi bilo tudi tveganje prekomernega nadomestila, ki izhaja iz ukrepa, omejeno.
Če bi se s tem ukrepom zmanjšali operativni stroški ali povečali prihodki izvajalca javne storitve, bi bilo to tudi v celoti izraženo v notranjih računovodskih izkazih gospodarskega subjekta.
Zato so pregledi prekomernega nadomestila, ki so se uporabljali za družbo Laziomar, kot je opisano v oddelku 5.3.6, ustrezni tudi za odkrivanje morebitnega prekomernega nadomestila, ki izhaja iz prednostnega priveza.
(331) Komisija torej ugotavlja, da je prednostni privez, ki je neločljivo povezan z javnimi storitvami, ki jih opravlja družba Laziomar, združljiv z notranjim trgom na podlagi člena 106(2) PDEU in okvira za storitve splošnega gospodarskega pomena iz leta 2011.
5.3.8 Sklepna ugotovitev (332) Komisija na podlagi ocene iz uvodnih izjav 278 do 331 ugotavlja, da sta nadomestilo, dodeljeno družbi Laziomar za opravljanje pomorskih storitev, za katere velja podaljšanje prvotne pogodbe od 1. junija 2011 do 14. januarja 2014, in prednostni privez skladna z veljavnimi pogoji iz okvira za storitve splošnega gospodarskega pomena iz leta 2011 ter sta torej združljiva z notranjim trgom na podlagi člena 106 PDEU.
6.
SKLEPNA UGOTOVITEV
(333) Komisija ugotavlja, da je Italija nezakonito izvajala ukrepe pomoči, ki se ocenjujejo, in s tem kršila člen 108(3) PDEU.
Na podlagi navedene ocene je Komisija sklenila, da je bilo nadomestilo za javne storitve, dodeljeno družbi Laziomar na podlagi podaljšanja prvotne pogodbe, združljivo z notranjim trgom v skladu s členom 106 PDEU.
Ker je prednostni privez neločljivo povezan z opravljanjem storitve splošnega gospodarskega pomena s strani družbe Laziomar, je ta ukrep tudi združljiv z notranjim trgom v skladu s členom 106 PDEU.
(334) Nadalje Komisija ugotavlja, da naslednji ukrepi ne pomenijo državne pomoči v smislu člena 107(1) PDEU: (a) nadomestilo, dodeljeno družbi Laziomar za opravljanje pomorskih storitev na podlagi nove pogodbe o opravljanju storitev za obdobje od 15. januarja 2014 do 14. januarja 2024 v svežnju z dejavnostmi družbe Laziomar in prednostnim privezom družbi Laziomar, ker izpolnjuje štiri merila iz sodbe v zadevi Altmark;